*Projekts*

LATVIJAS REPUBLIKAS MINISTRU KABINETS

|  |  |
| --- | --- |
| 2011.gada | Noteikumi Nr. |

Rīgā

**Iekšējās kontroles sistēmas noteikumi tiešās pārvaldes iestādēs**

Izdoti saskaņā ar

Valsts pārvaldes iekārtas likuma

17.panta sesto daļu

1. Vispārīgie jautājumi.

1. Noteikumi nosaka iekšējās kontroles sistēmas pamatprasības un tās izveidošanas, uzraudzības un uzlabošanas kārtību tiešās pārvaldes iestādēs (turpmāk – iestāde).

2. Iestādes vadītājs ir atbildīgs par iekšējās kontroles sistēmas izveidi, nodrošinot pastāvīgu, ekonomisku, efektīvu un lietderīgu iestādes darbību atbilstoši Valsts pārvaldes iekārtas likumā noteiktajiem valsts pārvaldes principiem un normatīvo aktu prasībām.

3. Iekšējās kontroles sistēma nodrošina:

3.1.efektīvu, lietderīgu un ekonomisku iestādes darbību, tai noteiktās kompetences, izvirzīto mērķu, uzdevumu un pieejamo resursu ietvaros;

3.2. iestādes darbību sabiedrības interesēs, nodrošinot labu pārvaldību, atklātību pret privātpersonu un sabiedrību, datu aizsardzību, sniegto pakalpojumu kvalitātes monitoringu un taisnīgu procedūru īstenošanu saprātīgā laikā;

3.3. iestādes darbības likumību normatīvajos aktos noteiktās kompetences ietvaros;

3.4. iespējamo korupcijas un interešu konflikta izveidošanās risku novēršanu;

3.5. mantas un finanšu līdzekļu izšķērdēšanas, neefektīvas un nelietderīgas izmantošanas novēršanu;

3.6. pieļauto kļūdu savlaicīgu identificēšanu un novēršanu un nepieciešamo uzlabojumu veikšanu;

3.7. kvalitatīvu grāmatvedības uzskaiti atbilstoši normatīvo aktu prasībām grāmatvedības jomā un savlaicīgas ticamas finanšu vai vadības informācijas iegūšanu;

3.8. aizsardzību pret informācijas neatļautu izpaušanu.

4. Iekšējās kontroles sistēmas izveidošana, uzraudzība un uzlabošana, tiek īstenota paredzot nepieciešamos risku vadības, monitoringa, kontroles un pārvaldības pasākumu kopumu, lai nodrošināt šo noteikumu 3.punktā minēto pamatprasību izpildi.

1. Iekšējās kontroles sistēma iestādē.

5.Iekšējās kontroles sistēma sastāv no šādiem savstarpēji saistītiem elementiem:

5.1. iestādes darbības plānošana;

5.2. kontroles vides izveidošana;

5.3. risku noteikšana, analīze un novērtēšana;

5.4. kontroles pasākumu īstenošana;

5.5. informācijas un saziņas nodrošināšana;

5.6. uzraudzības veikšana.

6. Iestādes darbības plānošana:

6.1. noteikts iestādes mērķis un vērtības;

6.2. izstrādāti un apstiprināti institūcijas vadības dokumenti;

6.3. noteikti sasniedzamie darbības rezultāti;

6.4. amatpersonām un darbiniekiem (turpmāk - darbinieki) noteikti mērķi un uzdevumi atbilstoši institūcijas vadības dokumentiem.

7. Kontroles vides izveidošana:

7.1. iestādes mērķiem un darbībai noteikta atbilstoša iestādes struktūra,

7.2. noteikti struktūrvienību uzdevumi, darbinieku pienākumi un atbildība, kuri tiek regulāri aktualizēti;

7.3. iestādes iekšējos normatīvajos aktos noteikta loģiska, viegli pārskatāma un kontrolējama rīcības un atbildības deleģēšana, nodrošinot lēmumu pieņemšanas efektivitāti;

7.4. izstrādāta un ieviesta iestādes personāla vadības politika, kura nodrošina atbilstošu personālu iestādes mērķu sasniegšanai;

7.5. izstrādāti iekšējās kārtības noteikumi;

7.6. noteiktas ētikas prasības iestādē, kuras ir saistošas iestādes vadībai un darbiniekiem un nosaka to uzvedību un rīcību lēmumu pieņemšanā.

8. Risku, jeb iespējamību, ka kāds notikums negatīvi ietekmēs iestādes mērķu sasniegšanu, noteikšana, analīze un novērtēšana:

8.1. noteikti iekšējie un ārējie riski, kas var traucēt iestādes mērķu sasniegšanu;

8.2. novērtēta riska rašanās varbūtība (risku lielums) un ietekme uz mērķa sasniegšanu;

8.3. noteikts iestādes pieņemamais risku līmenis, tos klasificējot no būtiskiem līdz maznozīmīgiem.

9. Kontroles pasākumu īstenošana:

9.1. noteiktas tiesību pilnvarošanas, pārvaldes lēmumu pārbaudes, saskaņošanas un apstiprināšanas procedūras;

9.2. nodrošināta materiālo un finanšu resursu aizsardzība;

9.3. noteiktas pienākumu (atbildības) nošķiršanas, korupcijas un interešu konflikta novēršanas procedūras;

9.4. izveidota atskaitīšanās sistēma (kārtība) par sasniegtajiem rezultātiem atbilstoši institūcijas vadības dokumentiem;

9.5. veikta regulāra darbinieku darba izpildes novērtēšana;

9.6. noteikti un regulāri pārskatīti iestādes galvenie procesi un jomas, kurās nepieciešama vienveidīga rīcība vienādos gadījumos un noteikta iekšējā kārtība;

9.7. īstenoti risku vadības pasākumi, lai samazinātu iestādes būtiskākos riskus un nodrošinātu iestādes mērķa sasniegšanu (piemēram, noteikta risku pārvaldības politika);

9.8. izstrādātās procedūras nodrošina, ka grāmatvedības uzskaite un cita informācija ir patiesa, salīdzināma, savlaicīga, nozīmīga, saprotama un pilnīga;

9.9. citi kontroles pasākumi, lai nodrošinātu finanšu un citu resursu efektīvu un lietderīgu izmantošanu ievērojot labas pārvaldības principus (piemēram, noteikta kontrolēta piekļuve resursiem un uzskaites dokumentiem, informācijas tehnoloģiju sistēmu kontrole).

10. Informācijas un saziņas nodrošināšana:

10.1. iestādes darbinieki ir informēti par iestādes mērķi, institūcijas vadības dokumentiem, iekšējiem normatīvajiem aktiem un ētikas principiem;

10.2. iekšējās informācijas aprites un saziņas sistēma nodrošina visu līmeņu vadītājiem un darbiniekiem nepieciešamo informāciju, lai būtu iespējams efektīvi veikt uzdevumus un tiktu sasniegti iestādes mērķi;

10.3. ja nepieciešams, izstrādātas procedūras informācijas sniegšanai sabiedrībai un sabiedrības pārstāvju līdzdalībai;

10.4. izveidota dokumentu aprites un uzglabāšanas sistēma, lai nodrošinātu atbilstošu, aktuālu, precīzu un pieejamu informāciju iestādē;

10.5. izstrādāta informācijas sistēmu drošības politika, ar kuru ir iepazīstināti darbinieki.

11. Uzraudzības veikšana:

11.1. iekšējā audita veikta periodiska iekšējo kontroļu novērtēšana un testēšana;

11.2. kontroļu darbības ikdienas pārbaudes;

11.3. informācijas sistēmās iestrādāti nepārtrauktās uzraudzības elementi;

11.4. iestādes darbības pārskatu vai rādītāju, kas identificē iekšējās kontroles trūkumus, analīze un trūkumu novēršana;

11.5. pašnovērtējumi par iestādes vidi un pārraudzības funkciju efektivitāti;

11.6. iekšējo un ārējo auditu rezultātu izvērtējumi;

11.7. iekšējā audita struktūrvienības kvalitātes novērtējumi.

12.Iestādes vadītājs, pieņemot lēmumu par iekšējās kontroles sistēmas izveidošanu, izvairās no formālu un darbību traucējošu prasību noteikšanas, kā arī no tādu prasību noteikšanas, kuru ieviešanai nepieciešamie izdevumi pārsniedz finanšu ieguvumus un citus ieguvumus no tām.

13. Iestādes vadītājs nodrošina regulāru iekšējās kontroles sistēmas uzraudzību atbilstoši šo noteikumu 11.punktā minētajiem pasākumiem un novēršot uzraudzības procesa laikā konstatētās nepilnības.

14. Noteikumi stājas spēkā 2012.gada 1.jūnijā.

Ministru prezidents V.Dombrovskis

... ministrs ....

Iesniedzējs:

Ministru prezidents V.Dombrovskis

Vizē:

Valsts kancelejas direktore E.Dreimane

13.02.2012

805

Rauga 67082977

Jolanta.Rauga@mk.gov.lv

Blumers 67082933

Girts.Blumers@mk.gov.lv